Ftehim ta' Sħubija Volontarja bejn l-UE u l-Honduras Kumitat għall-Kummerċ Internazzjonali Riżoluzzjoni mhux leġiżlattiva tal-Parlament Ewropew tas-27 ta' April 2021 dwar l-abbozz ta' deċiżjoni tal-wKunsill dwar il-konklużjoni tal-Ftehim ta' Sħubija Volontarja bejn l-Unjoni Ewropea u r-Repubblika tal-Honduras dwar l-infurzar tal-liġi u t-tmexxija fis-settur forestali u l-kummerċ ta' prodotti tal-injam lejn l-Unjoni Ewropea (12543/2020 – C9-0084/2021 – 2020/0157M(NLE)) Il-Parlament Ewropew, – wara li kkunsidra l-abbozz ta' deċiżjoni tal-Kunsill dwar il-konklużjoni tal-Ftehim ta' Sħubija Volontarju bejn l-Unjoni Ewropea u r-Repubblika tal-Honduras dwar l-infurzar tal-liġi u t-tmexxija fis-settur forestali u l-kummerċ ta' prodotti tal-injam lejn l-Unjoni Ewropea (12543/2020), – wara li kkunsidra l-Ftehim ta' Sħubija Volontarja bejn l-Unjoni Ewropea u r-Repubblika tal-Honduras dwar l-infurzar tal-liġi u t-tmexxija fis-settur forestali u l-kummerċ ta' prodotti tal-injam lejn l-Unjoni Ewropea (10365/2020), – wara li kkunsidra t-talba għal approvazzjoni ppreżentata mill-Kunsill skont l-Artikolu 207(3) l-ewwel subparagrafu, u l-Artikolu 207(4) l-ewwel subparagrafu, flimkien mal-Artikolu 218(6) it-tieni subparagrafu, punt (a)(v), u l-Artikolu 218(7) tat-Trattat dwar il-Funzjonament tal-Unjoni Ewropea (C9-0084/2021), – wara li kkunsidra r-Regolament (KE) Nru 2173/2005 tal-Kunsill tal-20 ta' Diċembru 2005 dwar l-istabbiliment ta' skema ta' liċenzjar FLEGT għall-importazzjoni ta' injam fil-Komunità Ewropea (ir-Regolament FLEGT), – wara li kkunsidra r-Regolament (UE) Nru 995/2010 tal-Parlament Ewropew u tal-Kunsill tal-20 ta' Ottubru 2010 li jistabbilixxi l-obbligi tal-operaturi li jqiegħdu fis-suq injam u prodotti tal-injam (ir-Regolament tal-UE dwar l-Injam), – wara li kkunsidra l-Ftehim ta' Pariġi dwar il-Klima, – wara li kkunsidra l-Għanijiet ta' Żvilupp Sostenibbli tan-Nazzjonijiet Uniti, – wara li kkunsidra l-Patt Ekoloġiku Ewropew (COM(2019)0640) u r-riżoluzzjoni tiegħu tal-15 ta' Jannar 2020, – wara li kkunsidra r-riżoluzzjoni tiegħu tas-16 ta' Settembru 2020 dwar ir-rwol tal-UE fil-protezzjoni u r-restawr tal-foresti tad-dinja, – wara li kkunsidra r-riżoluzzjoni tiegħu tat-22 ta' Ottubru 2020 li tinkludi rakkomandazzjonijiet lill-Kummissjoni dwar qafas legali tal-UE biex titwaqqaf u titreġġa' lura d-deforestazzjoni globali li l-UE hija responsabbli għaliha, – wara li kkunsidra r-riżoluzzjoni tiegħu tal-14 ta' April 2016 dwar il-Honduras: is-sitwazzjoni tad-difensuri tad-drittijiet tal-bniedem, – wara li kkunsidra l-kontroll tal-idoneità li għaddej bħalissa dwar ir-regoli tal-UE applikabbli għall-qtugħ illegali tas-siġar, b'mod partikolari r-Regolament tal-UE dwar l-Injam u r-Regolament FLEGT, – wara li kkunsidra l-Pjan ta' Azzjoni tal-UE għall-Infurzar tal-Liġi, Tmexxija u Kummerċ fis-Settur Forestali (FLEGT) tal-2003 u l-Pjan ta' Ħidma għall-implimentazzjoni tiegħu 2018-2022, – wara li kkunsidra l-Ftehim li jistabbilixxi Assoċjazzjoni bejn l-Unjoni Ewropea u l-Istati Membri tagħha fuq naħa waħda, u l-Amerika Ċentrali fuq in-naħa l-oħra, – wara li kkunsidra d-Djalogu Politiku ta' Livell Għoli annwali bejn il-Honduras u l-UE dwar is-settur forestali, – wara li kkunsidra d-dikjarazzjoni tas-6 ta' Diċembru 2019 tar-Rappreżentant Għoli, f'isem l-UE, dwar l-estensjoni tal-mandat tal-Missjoni għall-Appoġġ tal-Ġlieda Kontra l-Korruzzjoni u l-Impunità fil-Honduras (MACCIH); – wara li kkunsidra r-riżoluzzjoni leġiżlattiva tiegħu tas-27 ta' April 2021 dwar l-abbozz ta' deċiżjoni tal-Kunsill, – wara li kkunsidra l-Artikolu 105(2) tar-Regoli ta' Proċedura tiegħu, – wara li kkunsidra l-opinjoni tal-Kumitat għall-Iżvilupp, – wara li kkunsidra r-rapport tal-Kumitat għall-Kummerċ Internazzjonali (A9-0054/2021), A. billi kważi nofs it-territorju tal-Honduras huwa kopert mill-foresti, li nofshom huma foresti tropikali; billi għad hemm riżorsa enormi ta' siġar u speċijiet mhux ikklassifikati; billi mill-2015 il-Honduras tilef madwar 12,5 % taż-żona tal-foresti tiegħu l-aktar minħabba infestazzjoni ta' organiżmi ta' ħsara, x'aktarx ikkawżata mit-tibdil fil-klima, filwaqt li xi żoni forestali ntilfu minħabba nirien, id-deforestazzjoni u l-qtugħ illegali tas-siġar; B. billi l-Honduras għadda l-Liġi tiegħu dwar it-Tibdil fil-Klima fl-2014 u s-sena ta' wara kien l-ewwel stat li ppubblika l-ewwel kontribut stabbilit fil-livell nazzjonali (NDC) fil-qafas tal-Ftehim ta' Pariġi, li fih impenn għar-restawr ta' miljun ettaru ta' foresti; C. billi s-sehem tas-settur forestali fl-ekonomija tal-Honduras naqas matul is-snin, u jammonta għal madwar 3,6 % tal-prodott nazzjonali gross (PNG) fl-aħħar 16-il sena, minħabba rekwiżiti aktar stretti dwar il-legalità tal-injam fis-swieq tal-esportazzjoni tal-Honduras u l-qerda tal-foresti; billi l-proċess tal-Ftehim ta' Sħubija Volontarja (VPA), li jenfasizza l-legalità u l-governanza tajba, qed jgħin lis-settur forestali jżid is-sehem tiegħu, jipprovdi impjiegi rurali deċenti u jiġġenera dħul għall-Hondurjani; D. billi l-volum ta' injam innegozjat bejn il-Honduras u l-UE bħalissa huwa baxx u jirrappreżenta inqas minn 2 % tal-esportazzjonijiet tal-injam tal-Honduras, filwaqt li l-Istati Uniti huma l-akbar sieħeb kummerċjali u l-esportazzjonijiet dejjem qed jiżdiedu lejn il-pajjiżi ġirien ta' El Salvador u n-Nikaragwa; billi l-VPA jista' jiftaħ aktar opportunitajiet għall-Honduras biex jesporta lejn l-UE u swieq ġodda; E. billi l-Honduras huwa pajjiż bi dħul medju-baxx skont klassifikazzjoni tal-Bank Dinji; billi huwa t-tieni l-ifqar pajjiż fl-Amerika Latina u t-tielet l-ifqar fl-emisferu tal-Punent; billi l-Honduras jeħtieġ li jegħleb ħafna sfidi sabiex jiġġieled il-faqar, l-inugwaljanza, il-korruzzjoni, il-vjolenza u l-impunità, li għadhom preokkupazzjonijiet persistenti, u jtejjeb il-benesseri taċ-ċittadini tiegħu, kif ukoll is-sitwazzjoni tad-drittijiet tan-nisa, mhux l-inqas minħabba r-reazzjoni negattiva reċenti kontra s-saħħa u d-drittijiet sesswali u riproduttivi; F. Jinnota li l-Gvern tal-Honduras ħa impenji pożittivi u nieda leġiżlazzjoni biex jipproteġi d-difensuri tad-drittijiet tal-bniedem; jiddispjaċih dwar l-abbużi, il-vjolenza, id-detenzjonijiet arbitrarji, it-theddid u l-qtil ta' difensuri tad-drittijiet tal-bniedem, tal-indiġeni u tal-art u ta' attivisti ambjentali; billi l-Honduras mhuwiex firmatarju tal-Ftehim Reġjonali ta' Escazú dwar l-Aċċess għall-Informazzjoni, il-Parteċipazzjoni tal-Pubbliku u l-Ġustizzja fi Kwistjonijiet Ambjentali fl-Amerka Latina u l-Karibew, li huwa l-ewwel ftehim ambjentali li jinkludi dispożizzjonijiet speċifiċi dwar id-difensuri ambjentali u tad-drittijiet tal-bniedem; G. billi l-mandat tal-Missjoni għall-Appoġġ tal-Ġlieda Kontra l-Korruzzjoni u l-Impunità fil-Honduras (MACCIH) intemm f'Jannar 2020 u ma ġġeddidx; billi l-UE u l-Istati Membri tagħha kienu talbu lill-Gvern tal-Honduras biex iġedded dan il-mandat sabiex jissaħħaħ l-istat tad-dritt fil-pajjiż; H. billi l-Ftehim ta' Assoċjazzjoni bejn l-UE u l-Amerika Ċentrali ġie konkluż fl-2012, filwaqt li l-pilastru kummerċjali beda japplika b'mod proviżorju mill-1 ta' Awwissu 2013; I. billi fl-2013, il-Honduras sar l-ewwel pajjiż tal-Amerika Latina li beda negozjati mal-UE dwar il-VPA FLEGT, li rriżulta fl-inizjalar ta' abbozz ta' ftehim fl-2018; J. billi l-objettiv tal-VPA huwa li jiżgura li l-konsenji kollha tal-injam u tal-prodotti tal-injam mill-Honduras destinati għas-suq tal-UE jkunu konformi ma' Sistema ta' Garanzija tal-Legalità tal-Injam (TLAS) tal-Honduras u b'hekk jikkwalifikaw għal-liċenzja FLEGT; billi l-injam domestiku u l-injam destinat għal swieq oħra tal-esportazzjoni jeħtieġ ukoll li jikkonforma mat-TLAS u se jkun soġġett għall-ħruġ ta' Ċertifikat H-Legal; K. billi t-TLAS hija bbażata fuq definizzjoni tal-legalità, kontrolli tal-katina tal-provvista, verifika tal-konformità, liċenzjar FLEGT u awditu indipendenti; L. billi l-ftehim ikopri l-ħames prodotti tal-injam obbligatorji skont ir-Regolament FLEGT – zkuk, injam isserrat, traversi ferrovjarji, plywood u fuljetta – u għadd ta' prodotti oħra tal-injam; M. billi l-għan u l-benefiċċji mistennija tal-VPAs FLEGT imorru lil hinn mill-faċilitazzjoni tal-kummerċ tal-injam legali, peress li huma mfassla wkoll biex iwasslu għal bidliet sistemiċi fil-governanza forestali, l-infurzar tal-liġi, inklużi l-liġi tax-xogħol u d-drittijiet tal-popli indiġeni, it-trasparenza u l-inklużjoni ta' diversi partijiet ikkonċernati fil-proċess tat-teħid ta' deċiżjonijiet politiċi, b'mod partikolari l-organizzazzjonijiet tas-soċjetà ċivili (OSĊ) u l-komunitajiet indiġeni, kif ukoll l-appoġġ għall-integrazzjoni ekonomika u r-rispett għall-għanijiet internazzjonali ta' żvilupp sostenibbli; billi n-negozjati li wasslu għall-konklużjoni ta' dan il-VPA ħolqu spazju għal kooperazzjoni fost il-partijiet ikkonċernati differenti fejn jiddiskutu kwistjonijiet ambjentali, tad-drittijiet tal-bniedem, soċjali u ekonomiċi; billi l-Honduras għandu jiżgura li l-implimentazzjoni u l-monitoraġġ tal-VPA jkunu jinvolvu lill-partijiet ikkonċernati rilevanti, irrispettivament mill-ġeneru, l-età, il-post, ir-reliġjon jew it-twemmin, l-oriġini etnika, ir-razza, il-lingwa jew diżabilità u l-parteċipazzjoni tas-settur privat, tas-soċjetà ċivili, tal-komunitajiet lokali, tal-popli indiġeni u ta' dixxendenza Afrikana tal-Honduras u ta' oħrajn li jiddependu fuq il-foresti; N. billi l-VPA jipprevedi Kumitat Konġunt għall-Implimentazzjoni, li jkun responsabbli għall-implimentazzjoni u l-monitoraġġ tiegħu; O. billi l-UE pprovdiet appoġġ għall-proċess ta' negozjar permezz ta' tliet programmi bilaterali fl-ambitu tal-assistenza tagħha għall-iżvilupp; P. billi l-elezzjonijiet ġenerali se jsiru fil-Honduras sa tmiem l-2021; Q. billi l-Honduras irratifika l-Konvenzjoni Nru 169 tal-Organizzazzjoni Internazzjonali tax-Xogħol (ILO) dwar il-Popli Indiġeni u Tribali, iżda ma implimentahiex bis-sħiħ u fil-leġiżlazzjoni tiegħu ma introduċiex il-prinċipju ewlieni ta' kunsens liberu, minn qabel u infurmat li jirriżulta mid-Dikjarazzjoni tan-NU dwar id-Drittijiet tal-Popli Indiġeni; Jilqa' l-konklużjoni tan-negozjati dwar il-VPA bejn l-UE u l-Honduras, li se jiżgura li l-injam maqtugħ legalment biss jiġi importat fl-UE mill-Honduras, jippromwovi prattiki ta' ġestjoni sostenibbli tal-foresti u kummerċ sostenibbli fl-injam prodott legalment, u jtejjeb il-governanza tal-foresti, l-infurzar tal-liġi (inkluż l-obbligi tax-xogħol u n-normi marbutin mas-saħħa u s-sigurtà fil-post tax-xogħol), id-drittijiet tal-bniedem, it-trasparenza, ir-responsabbiltà u r-reżiljenza istituzzjonali fil-Honduras, b'kont meħud li l-foresti huma importanti għall-ekonomija tal-Honduras u li l-problema tad-deforestazzjoni fil-pajjiż għandha tiġi indirizzata b'mod aktar effettiv; jappella għar-ratifika rapida tal-VPA miż-żewġ naħat sabiex ikun jista' jidħol fis-seħħ fl-2021 u jwitti t-triq għall-passi importanti sussegwenti f'termini ta' implimentazzjoni, inkluż l-istabbiliment ta' liċenzjar; Jesprimi s-solidarjetà tiegħu mal-Honduras, li reċentement sofra żewġ uragani li ġabu magħhom konsegwenzi severi minbarra l-pandemija tal-COVID-19, li laqtet ukoll lill-pajjiż b'mod qawwi ħafna; jisħaq fuq il-ħtieġa li jiġu indirizzati b'mod urġenti u fuq skala globali l-kawżi ewlenin ta' dawn il-fenomeni estremi tat-temp u ż-żoonożi, li huma marbuta mat-tibdil fil-klima, id-deforestazzjoni u t-telf tal-bijodiversità; Japprezza ħafna l-fatt li l-Honduras irnexxielu jiżgura l-involviment tal-istituzzjonijiet tal-gvern, tas-soċjetà ċivili, tas-settur privat, tal-popli indiġeni u ta' dixxendenza Afrikana, tal-akkademja u tal-komunitajiet tiegħu fil-proċess ta' abbozzar tal-VPA, li aċċettaw din l-offerta u pprovdew il-kontribuzzjonijiet tagħhom; jilqa' l-fatt li dawn is-setturi kollha tas-soċjetà qablu li jkunu preżenti madwar l-istess mejda tan-negozjati, biex b'hekk ġie żgurat sentiment ta' inklużività u l-possibbiltà li jikkontribwixxu; Jirrikonoxxi li l-implimentazzjoni sħiħa tal-VPA se tkun proċess fit-tul li se tirrikjedi l-adozzjoni ta' sett sħiħ ta' leġiżlazzjoni u kapaċità amministrattiva u għarfien espert adegwati għall-implimentazzjoni u l-infurzar tiegħu; ifakkar li l-liċenzjar FLEGT jista' jibda biss ladarba l-Honduras ikun wera li t-TLAS tiegħu hija disponibbli; Jisħaq li l-istadju ta' implimentazzjoni jirrikjedi konsultazzjonijiet ġenwini u kontinwi u involviment sostanzjali ta' diversi partijiet ikkonċernati, inkluż il-parteċipazzjoni sinifikanti tal-OSĊ u tal-komunitajiet lokali u indiġeni fit-teħid tad-deċiżjonijiet, sabiex jiggarantixxu l-prinċipju tal-kunsens liberu, minn qabel u infurmat; ifakkar fil-ħtieġa li jissaħħu t-trasparenza, u li jiġi żgurat l-iżvelar pubbliku effettiv tal-informazzjoni u l-kondiviżjoni f'waqtha tad-dokumenti mal-popli lokali u indiġeni; jistieden lill-Kummissjoni, lid-Delegazzjoni tal-UE għall-Honduras u lill-Istati Membri jiżguraw u jipprovdu bini tal-kapaċità sostanzjali u appoġġ loġistiku u tekniku fil-qafas ta' strumenti ta' kooperazzjoni għall-iżvilupp preżenti u futuri sabiex il-Honduras ikun jista' jissodisfa l-impenji għall-implimentazzjoni tat-TLAS tiegħu u l-miżuri relatati tagħha; Jilqa' l-adozzjoni reċenti tal-pjan ta' azzjoni għall-implimentazzjoni tal-VPA mal-Honduras u jistieden lill-Gvern tal-Honduras isegwi approċċ konkret, marbut biż-żmien u li jista' jitkejjel; Jinsab allarmat dwar il-fatt li aktar minn 20 attivist għall-protezzjoni ambjentali u d-drittijiet tal-popli indiġeni nqatlu mill-inizjalar tal-VPA f'Lulju 2018; jemmen li s-suċċess tal-VPA se jiddependi ħafna fuq il-ħolqien ta' ambjent sikur u favorevoli għall-protezzjoni tal-attivisti ambjentali u tad-difensuri tad-drittijiet tal-bniedem u tal-informaturi, filwaqt li jiġu żgurati rimedji effettivi f'każijiet ta' ksur tad-drittijiet tal-bniedem u tiġi miġġielda l-impunità; jisħaq, f'dan ir-rigward, li r-ratifika tal-Ftehim ta' Escazú tkun pass sinifikanti fid-direzzjoni t-tajba; iħeġġeġ lill-Gvern tal-Honduras biex jieħu passi għal dan il-għan; Jemmen li l-ġlieda kontra l-korruzzjoni jeħtieġ li tkun kostanti; jilqa' l-fatt li t-trasparenza wriet li kienet utli fil-proċess biex jiġi konkluż il-VPA, u għandha tiġi żgurata fil-proċess ta' implimentazzjoni li jmiss; jisħaq li s-suċċess tal-FLEGT jiddependi wkoll mill-ġlieda kontra l-frodi u l-korruzzjoni tul il-katina tal-provvista tal-injam; jitlob, għal dan il-għan, lill-UE ssaħħaħ il-kamp ta' applikazzjoni u l-infurzar tar-Regolament tal-UE dwar l-Injam sabiex tindirizza r-riskji tal-korruzzjoni fil-katina tal-provvista tal-injam tal-UE, inkluż permezz ta' kontrolli u investigazzjonijiet aktar regolari u sistematiċi fil-portijiet tal-UE; jinnota l-isforzi s'issa tal-Honduras biex jagħmel progress lejn trasparenza akbar u jħeġġeġ lill-Gvern tal-Honduras jipprovdi inċentivi fl-istadji varji tal-katina tal-valur tal-foresti li jippermettu trasparenza akbar u jiżguraw l-inklużjoni tal-aktar operaturi vulnerabbli, bħaż-żgħażagħ u n-nisa minn komunitajiet indiġeni, nies ta' dixxendenza Afrikana u bdiewa b'azjendi agrikoli żgħar; barra minn hekk, iħeġġeġ lill-Gvern tal-Honduras jaħdem biex iwaqqaf il-korruzzjoni mifruxa u jindirizza fatturi oħra li jwasslu għall-qtugħ illegali tas-siġar u d-degradazzjoni tal-foresti, b'attenzjoni partikolari għad-dwana, l-Awtorità Forestali tal-Honduras u l-ministeri li jieħdu ħsieb il-foresti u d-drittijiet tal-art, u awtoritajiet oħra li se jkollhom rwol ċentrali fl-implimentazzjoni u l-infurzar tal-VPA; jisħaq fuq il-ħtieġa li tintemm l-impunità fis-settur forestali billi jiġi żgurat li ssir prosekuzzjoni tal-każijiet ta' ksur; Iħeġġeġ lill-Gvern tal-Honduras biex iġedded il-mandat għall-Missjoni għall-Appoġġ tal-Ġlieda kontra l-Korruzzjoni u l-Impunità fil-Honduras (MACCIH), li ntemm f'Jannar 2020; Jilqa' l-fatt li l-Honduras huwa l-ewwel pajjiż b'VPA li kellu popli indiġeni bħala grupp ta' interess separat madwar il-mejda tan-negozjati, u l-parteċipazzjoni kuraġġuża tal-gruppi tal-popli indiġeni, bl-għarfien u l-kontributi partikolari tagħhom; jitlob l-inklużjoni rapida ta' kunsens liberu, minn qabel u infurmat fid-definizzjoni tal-legalità u għall-adozzjoni tal-liġijiet rilevanti fil-Honduras; Jirrikonoxxi li l-proċess ta' negozjar tal-VPA jista' jippermetti lis-setturi jidentifikaw għanijiet u prijoritajiet kondiviżi biex jaħdmu lejn ġestjoni sostenibbli tal-foresti, kif ukoll joffri opportunità importanti għas-soċjetajiet biex jippermettu ġestjoni parteċipattiva tal-foresti tagħhom fil-livelli lokali, komunitarji u reġjonali u anke sal-livell nazzjonali jew federali; Huwa konxju tal-fatt li d-drittijiet kruċjali tad-dominju ta' art u d-drittijiet tal-komunitajiet indiġeni fil-Honduras jeħtieġu kjarifika u li huma meħtieġa salvagwardji konkreti dwar id-dominju ta' art għall-komunitajiet lokali u indiġeni; ifakkar li l-aċċess għall-art, u l-użu u l-kontroll tagħha kienu sors ewlieni ta' kunflitti soċjali, vjolenza u abbużi tad-drittijiet tal-bniedem fil-Honduras; ifakkar, b'mod partikolari, li skont l-Uffiċċju tal-Kummissarju Għoli tan-NU għad-Drittijiet tal-Bniedem, madwar 80 % tal-art f'idejn il-privat fil-Honduras hija jew mingħajr titolu jew b'titolu mhux xieraq, filwaqt li jistgħu jgħaddu s-snin biex jissolva t-tilwim dwar it-titolu, minħabba d-dgħufija tas-sistema ġudizzjarja; iħeġġeġ lill-Gvern tal-Honduras biex jalloka aktar riżorsi għal u jsaħħaħ il-koordinazzjoni tal-istituzzjonijiet pubbliċi involuti; Jenfasizza l-importanza tal-użu tal-art fil-governanza tal-foresti u li hija meħtieġa viżjoni strateġika fil-governanza tal-foresti marbuta mal-kwistjonijiet tat-tibdil fil-klima; jistieden lill-Gvern tal-Honduras jiżgura koordinazzjoni mill-qrib bejn l-inizjattivi differenti eżistenti fis-settur forestali, bħat-tnaqqis ta' emissjonijiet mid-deforestazzjoni u d-degradazzjoni tal-foresti fil-pajjiżi li qed jiżviluppaw (REDD+), il-VPA FLEGT u l-NDCs; Jistieden lill-Gvern tal-Honduras isaħħaħ il-viġilanza u ż-żoni ta' protezzjoni kontra n-nirien fil-foresti f'artijiet privati; jitlob li l-ġestjoni tal-katina tal-provvista tiġi implimentata fis-setturi tat-trobbija tal-annimali, tal-kafè u taż-żejt tal-palm, peress li dan huwa essenzjali biex jiġu indirizzati l-kawżi fundamentali tad-deforestazzjoni; Jemmen li n-negozjati ta' suċċess ta' dan il-VPA juru l-importanza tad-Delegazzjonijiet tal-Unjoni għall-pajjiżi terzi; Jitlob li l-analiżi tal-ġeneru tiġi integrata fl-attivitajiet u l-proġetti kollha marbuta mal-implimentazzjoni tal-VPA FLEGT; jappella għal analiżi kwantitattiva u kwalitattiva, diżaggregata skont il-ġeneru, fir-rigward tad-dominju tal-art, tas-sjieda tal-assi u tal-inklużjoni finanzjarja f'setturi li sofrew impatt mill-kummerċ; jistieden lill-Kummissjoni tappoġġa dawn l-isforzi b'riżorsi tekniċi u umani; Jesprimi t-tħassib serju tiegħu dwar l-emendi tal-liġijiet dwar l-abort fil-Honduras u f'xi Stati Membri tal-UE; Jisħaq fuq l-importanza tal-impjiegi fil-foresti u tal-impjiegi rurali fl-ekonomija tal-Honduras, li għandhom jitqiesu għall-implimentazzjoni tal-VPA; iqis il-VPA bħala għodda għall-promozzjoni ta' xogħol deċenti; jistieden lill-Kummissjoni u l-awtoritajiet tal-Honduras biex iwettqu valutazzjoni eżawrjenti tal-impatt tal-VPA fuq il-ħaddiema u l-produtturi żgħar tas-settur li jistgħu jiġu affettwati miż-żieda fil-kontrolli tal-qtugħ tas-siġar; jistieden lill-Kummissjoni tippromwovi u tappoġġa programmi għall-ħaddiema u l-produtturi affettwati biex ikunu jistgħu jibqgħu kompetittivi fis-settur; Jitlob lill-Kummissjoni tirrapporta regolarment lill-Parlament dwar l-implimentazzjoni tal-ftehim, inkluż dwar il-ħidma tal-Kumitat Konġunt ta' Implimentazzjoni, u jistieden lill-Kummissjoni tinvolvi ruħha b'mod attiv mal-Parlament, b'mod partikolari billi tistiednu jibgħat delegazzjoni biex jipparteċipa fix-xogħol tal-Kumitat Konġunt ta' Implimentazzjoni; Jistieden lill-Istati Membri biex jikkonformaw bis-sħiħ mar-Regolament tal-UE dwar l-Injam, jimplimentawh u jinfurzawh; jistieden lill-Kummissjoni tqis li ttejjeb ir-Regolament FLEGT fir-rigward tal-liċenzjar FLEGT matul l-eżerċizzju ta' rieżami li jmiss sabiex tkun tista' tirreaġixxi malajr għal każijiet ta' ksur sinifikanti tal-impenji tal-VPA; Jisħaq li pajjiżi madwar id-dinja kollha li diġà għandhom jew li għandhom l-għan li jkollhom swieq ta' importazzjoni regolati għall-injam legali jibbenefikaw minn kooperazzjoni u, fejn possibbli, japprovaw ir-regoli u s-sistemi ta' xulxin, bħall-FLEGT u l-VPAs tal-UE; jenfasizza li l-istandards internazzjonali jkunu aktar effettivi u jippromwovu s-sigurtà legali fit-tul għan-negozji u l-konsumaturi; Jissottolinja li l-VPAs jipprovdu qafas legali importanti kemm għall-UE kif ukoll għall-pajjiżi sħab tagħha, u li dan kien possibbli bis-saħħa tal-kooperazzjoni tajba u impenn mill-pajjiżi kkonċernati; jappoġġa lill-Kummissjoni biex issib sħab potenzjali addizzjonali għal VPAs futuri fil-qafas tal-FLEGT; Jemmen li l-UE għandha rwol responsabbli u importanti ħafna u obbligu li tirrispetta fit-titjib kemm tal-provvista kif ukoll tad-domanda tal-injam sabiex tirrifjuta l-injam prodott illegalment u tgħin lill-pajjiżi esportaturi fl-isforzi tagħhom biex jiġġieldu l-qtugħ illegali tas-siġar u l-korruzzjoni, li jirriżultaw fil-qerda tal-foresti tagħhom, it-tibdil fil-klima, u l-ksur tad-drittijiet tal-bniedem; jisħaq fuq il-ħtieġa li dan ix-xogħol jiġi kkomplementat b'regolament tal-UE li jmiss ta' diliġenza dovuta u speċifiku għall-komoditajiet li jinvolvu riskju għall-foresti; jinnota l-importanza tal-Honduras bħala produttur sinifikanti dinji tal-kafè; Jenfasizza li l-VPAs huma parti integrali mill-isforzi tal-UE biex jinkisbu l-miri stabbiliti mill-Ftehim ta' Pariġi u l-Aġenda 2030 tan-NU, b'mod partikolari l-Għanijiet ta' Żvilupp Sostenibbli; jistieden lill-Kummissjoni u lill-Istati Membri jintegraw bis-sħiħ l-aġenda FLEGT fil-qafas strateġiku l-ġdid tal-Patt Ekoloġiku Ewropew billi jinkoraġġixxu l-promozzjoni tiegħu fil-livelli globali u reġjonali u jsaħħu aktar il-kooperazzjoni internazzjonali bejn il-pajjiżi produtturi u dawk importaturi; Jappella lill-UE biex tiżgura l-koerenza tal-politika għall-iżvilupp sostenibbli bejn il-VPA u l-politiki kollha tagħha, inkluż fl-oqsma tal-kummerċ, l-iżvilupp, l-agrikoltura u l-ambjent, filwaqt li tiżgura l-komplementarjetà tal-VPA mal-impenji tal-UE għall-protezzjoni ambjentali u klimatika; Jagħti istruzzjonijiet lill-President tiegħu sabiex jgħaddi din ir-riżoluzzjoni lill-Kunsill u lill-Kummissjoni, kif ukoll lill-gvernijiet u lill-parlamenti tal-Istati Membri u tar-Repubblika tal-Honduras.
Extracted from TA-9-2021-0129_MT.docx